MT Il-Ġurnal Uffiċjali tal-Unjoni Ewropea C 151/9

Komunikazzjoni mill-Awtorità ta’ Sorveljanza tal-EFTA ppubblikata skont l-Artikolu 27(4) tal-Kapitolu II, il-Protokoll 4 tal-Ftehim dwar is-Sorveljanza u l-Qorti

(Il-Każ Nru 76958 — Color Line/Sandefjord Municipality)

Impenji offruti mill-Muniċipalità ta’ Sandefjord

(2016/C 151/07)

1. Introduzzjoni

Skont l-Artikolu 9 tal-Kapitolu II tal-Protokoll 4 tal-Ftehim dwar is-Sorveljanza u l-Qorti (“SCA”), l-Awtorità ta’ Sorveljanza tal-EFTA (“l-Awtorità”) tista’ tiddeċiedi — f’każijiet fejn ikollha l-ħsieb li tadotta deċiżjoni li tirrikjedi li jitwaqqaf proċediment ta’ ksur u fejn il-partijiet ikkonċernati joffru li jintrabtu sabiex jindirizzaw it-tħassib espress lilhom mill-Awtorità fil-Valutazzjoni Preliminari tagħha — li tagħmel dawk l-impenji vinkolanti fuq l-impriżi. Deċiżjoni bħal din tista’ tiġi adottata għal perjodu speċifiku u tikkonkludi li ma hemmx aktar raġunijiet għal azzjoni mill-Awtorità. Skont l-Artikolu 27(4) tal-Kapitolu II tal-Protokoll 4 SCA, l-Awtorità tippubblika sommarju konċiż tal-każ u l-kontenut prinċipali tal-impenji. Il-partijiet interessati jistgħu jressqu l-kummenti tagħhom sal-limitu ta’ żmien stabbilit mill-Awtorità.

2. Sommarju tal-Każ

Fil-5 ta’ Marzu 2015, l-Awtorità bdiet proċeduri formali kontra l-Muniċipalità ta’ Sandefjord dwar ksur possibbli tal-Artikoli 53 u/jew 54 tal-Ftehim dwar iż-Żona Ekonomika Ewropea billi din daħlet fi u/jew sostniet ftehimiet tal-port ma’ Color Line AS u/jewColor Transport AS u/jew Color Group AS (“Color Line”) meta tagħthom aċċess esklussiv fit-tul, u/jew protezzjoni għall-iskeda ta’ tbaħħir tagħhom għad-detriment potenzjali tal-kompetizzjoni fir-rigward tal-għoti ta’ servizzi bil-laneċ għal distanzi qosra b’bejgħ ħieles mit-taxxa bejn in-Norveġja u l-Iżvezja.

Fl-24 ta’ Awwissu 2015 il-Muniċipalità ta’ Sandefjord, Fjord Line AS (“Fjord Line”) (1), u Color Line daħlu fi ftehim ta’ akkordju (l-“Akkordju”) skont it-Taqsima 19 tal-Att Norveġiż dwar it-Tilwim. L-Akkordju temm il-proċeduri ċivili mibdija minn Fjord Line kontra Color Line u l-Muniċipalità ta’ Sandefjord li fost l-oħrajn kienu pendenti quddiem il-Qorti Distrettwali ta’ Sandefjord. L-Akkordju jistabbilixxi drittijiet u obbligazzjonijiet rikjesti minn Fjord Line, Color Line u l-Muniċipalità ta’ Sandefjord l-aktar rigward il-ħinijiet tat-tbaħħir mill-Portijiet ta’ Sandefjord u Strömstad, u l-aċċess għal ċerta infrastruttura fil-Portijiet ta’ Sandefjord u Strömstad.

Kopja tal-Akkordju ġiet ikkomunikata lill-Awtorità fl-24 ta’ Awwissu 2015. Sussegwentement, l-Awtorità għamlet ċerti riżervi għall-Akkordju fir-rigward tad-drittijiet mogħtija lil Color Line u lill-Muniċipalità ta’ Sandefjord. Sabiex tindirizza dawn ir-riżervi, fis-7 ta’ Settembru 2015, il-Muniċipalità ta’ Sandefjord daħlet fi ftehim ma’ Color Line li rreveda ċerti obbligi u drittijiet relatati mal-ħinijiet ta’ tbaħħir attribwiti lilha mill-port ta’ Sandefjord.

Wara li saru diskussjonijiet dwar l-impenji ma’ Color Line u l-Muniċipalità ta’ Sandefjord, fis-7 ta’ Ottubru 2015, l-Awtorità adottat Valutazzjonijiet Preliminari skont it-tifsira tal-Artikolu 9(1) tal-Kapitolu II tal-Protokoll 4 tal-Ftehim dwar is-Sorveljanza u l-Qorti, indirizzati lil Color Line u lill-Muniċipalità ta’ Sandefjord rispettivament.

Fil-valutazzjoni preliminari tagħha lill-Muniċipalità ta’ Sandefjord, l-Awtorità kienet tal-fehma li l-Muniċipalità ta’ Sandefjord kienet involuta fil-prattiki kummerċjali li ġejjin li jistgħu jiksru l-Artikoli 53 u 54 tal-Ftehim ŻEE:

Il-ftehimiet dwar il-port (qabel l-akkordju tal-24 ta’ Awwissu u l-ftehim tas-7 ta’ Settembru 2015) bejn l-Muniċipalità ta’ Sandefjord u Color Line impedixxew lill-kompetituri ta’ Color Line dħul vijabbli fuq ir-rotta ta’ trasport bil-laneċ Sandefjord-Strömstad. Permezz tal-ftehim fit-tul bejn il-Muniċipalità ta’ Sandefjord u Color Line, u wara żmien diġà eċċessivament twil ta’ aċċess esklussiv għal Color Line, meta mqabbel mal-investimenti li saru, Color Line kompliet tirriżerva għaliha nnifisha l-aktar ħinijiet attraenti għat-tbaħħir u parti kbira tal-kapaċità fil-Port ta’ Sandefjord għal perjodu twil ħafna ta’ żmien.

B’hekk, billi daħlet fi ftehimiet tal-port fit-tul ma’ Color Line, kif ukoll billi sostniet id-drittijiet intenzjonati ta’ Color Line skont il-ftehimiet tal-port, il-Muniċipalità ta’ Sandefjord ma ppermettietx dħul vijabbli u l-espansjoni fis-suq rilevanti għal servizzi tal-laneċ għal distanzi qosra b’bejgħ ħieles mit-taxxa fuq ir-rotta bejn Sandefjord u Strömstad.

3. Il-kontenut prinċipali tal-impenji offruti

Il-Muniċipalità ta’ Sandefjord offriet impenji skont l-Artikolu 9(1) tal-Kapitolu II tal-Protokoll 4 tal-Ftehim dwar is-Sorveljanza u l-Qorti biex tissodisfa t-tħassib preliminari ta’ kompetizzjoni tal-Awtorità fir-rigward tal-prattiki kummerċjali msemmija hawn fuq.

L-impenji offruti huma l-Akkordju (tal-24 ta’ Awwissu 2015) u l-ftehim sussegwenti bejn Color Line u l-Muniċipalità ta’ Sandefjord (tas-7 ta’ Settembru 2015). L-impenji offruti minn Color Line u mill-Muniċipalità ta’ Sandefjord għalhekk huma l-istess.

L-elementi prinċipali tal-impenji huma kif ġej:

Il-Muniċipalità ta’ Sandefjord tagħti lil Fjord Line id-dritt li topera servizzi bil-laneċ fil-port ta’Sandefjord sal-31 ta’ Diċembru 2025. Id-dritt ta’ Color Line li topera servizz tal-laneċ fil-port ta’ Sandefjord għandu mill-1 ta’ Jannar 2020 ikun kondizzjonali fuq li Color Line tiġi allokata ħinijiet ta’ tbaħħir, kif deskritt hawn taħt.

Bħala parti mill-implimentazzjoni tal-Akkordju, il-pjan ta’ tbaħħir li ġej se japplika kemm għal Color Line kif ukoll għal Fjord Line mill-1 ta’ Ottubru 2015 sal-31 ta’ Diċembru 2019:

Servizz Tluq Wasla Tluq Wasla Sandefjord Strömstad Strömstad Sandefjord Color Line 07:00 09:30 10:00 12:30 Fjord Line 08:30 11:00 12:00 14:30 Color Line 10:00 12:30 13:40 16:10 Color Line 13:30 16:00 17:00 19:30 Fjord Line 15:20 17:50 18:30 21:00 Color Line 17:00 19:30 20:00 22:30

Dan il-pjan ta’ tbaħħir issostitwixxa kull deċiżjoni jew ftehim preċedenti dwar il-ħinijiet tat-tbaħħir.

Fir-rigward Color Line, il-ħin allokat lilha għat-tbaħħir ta’ hawn fuq, għandu japplika biss sal-31 ta’ Diċembru 2019. B’effett mill-1 ta’ Jannar 2020, Color Line għandha tirrinunzja d-dritt tagħha taħt akkordju li sar fil-qorti għall-ħin allokat lilha għat-tbaħħir fil-pjan ta’ tbaħħir ta’ hawn fuq (2).

Fjord Line min-naħa l-oħra, għandu jkollha d-dritt li tkompli bit-tbaħħir tagħha skont dan il-pjan sal-31 ta’ Diċembru 2025.

Sa tmiem il-31 ta’ Diċembru 2019, il-Muniċipalità ta’ Sandefjord għandha talloka l-ħinijiet ta’ tbaħħir imħaddma minn Color Line sal-aħħar tal-2019, għall-perjodu mill-1 ta’ Jannar 2020 sal-31 ta’ Diċembru 2025. Din l-allokazzjoni għandha ssir skont il-liġijiet u r-regolamenti applikabbli fiż-żmien rilevanti. L-allokazzjoni ta’ dawn il-ħinijiet ta’ tbaħħir għandha ssir abbażi tal-kriterji stabbiliti mill-Muniċipalità u mħabbra mhux aktar tard mill-1 ta’ Marzu 2016 bi skadenza tal-applikazzjoni tal-1 ta’ Settembru 2016. Il-kriterji għandhom iħarsu l-kompetizzjoni fundamentali, it-trattament indaqs u r-rekwiżiti ta’ nondiskriminazzjoni, u għandhom jiġu applikati għal partijiet eżistenti u kwalunkwe partijiet ġodda.

Mill-1 ta’ Jannar 2026, l-ebda waħda mill-kumpaniji ta’ tbaħħir ma għandha tkun intitolata li tuża l-port ta’ Sandefjord għal servizzi tal-laneċ, jekk il-Muniċipalità ta’ Sandefjord tkun tixtieq tuża l-port għal skopijiet oħra. Jekk is-servizzi tal-laneċ għandhom ikomplu joperaw mill-port wara l-31 ta’ Diċembru 2025, il-Muniċipalità għandha tistabbilixxi kriterji għall-allokazzjoni ta’ ħinijiet ta’ tbaħħir sal-31 ta’ Diċembru 2024.

Meta tħabbar il-kriterji għall-għoti (għall-perjodu 2020-2025) ta’ dawk il-ħinijiet ta’ tbaħħir attwalment operati minn Color Line (3), il-Muniċipalità għandha tiddikjara li kumpannija ta’ tbaħħir li tiġi allokata ħinijiet ta’ tbaħħir għal dak il-perjodu, u li fuq il-bażi ta’ din l-allokazzjoni qiegħdet fis-servizz vapur materjalment mibni mill-ġdid u adattat apposta, jew vapur ġdid, għandu jkollha dritt preferenzjali li żżomm dawn li il-ħinijiet ta’ tbaħħir għal dak il-vapur sakemm il-port jinżamm miftuħ għal servizzi tal-laneċ, iżda mhux aktar tard mill-31 ta’ Diċembru 2030.

L-impenji offerti huma ppubblikati kollha bl-Ingliż fuq is-sit tal-Internet tal-Awtorità fuq:

www.eftasurv.int

4. Stedina biex jintbagħtu kummenti

L-Awtorità għandha l-intenzjoni li tadotta deċiżjoni skont l-Artikolu 9, Kapitolu II tal-Protokoll 4 SCA li torbot lil Color Line bl-impenji li jinsabu fis-sommarju hawn fuq u ppubblikati fuq l-Internet, fuq is-sit tal-Awtorità.

Skont l-Artikolu 27(4) tal-Kapitolu II, tal-Protokoll 4 SCA, l-Awtorità tistieden lill-partijiet terzi interessati biex jibagħtu l-kummenti tagħhom dwar l-impenji. Dawn il-kummenti għandhom jaslu għand l-Awtorità sa mhux aktar tard minn xahar wara d-data ta’ din il-pubblikazzjoni. Il-partijiet terzi interessati huma wkoll mistiedna jippreżentaw verżjoni mhux kunfidenzjali tal-kummenti tagħhom, li fiha kwalunkwe informazzjoni li jiddikjaraw li hija sigriet kummerċjali u informazzjoni kunfidenzjali oħra għandha titħassar u tiġi ssostitwita kif xieraq b’sommarju mhux kunfidenzjali jew bil-kliem “sigrieti kummerċjali” jew “kunfidenzjali”.

Ir-risposti u l-kummenti għandhom preferibbilment ikunu motivati u għandhom jistabbilixxu l-fatti rilevanti. Jekk tidentifika problema fi kwalunkwe parti tal-impenji proposti, l-Awtorità tistiednek ukoll biex tissuġġerixxi soluzzjoni possibbli.

Il-kummenti jistgħu jintbagħtu lill-Awtorità bin-numru ta’ referenza 76958 Color Line/Sandefjord Municipality jew bil-posta elettronika competition@eftasurv.int jew bil-posta, fl-indirizz li ġej:

EFTA Surveillance Authority Competition and State Aid Directorate Rue Belliard 35/Belliardstraat 35 1040 Bruxelles/Brussel BELGIQUE/BELGIË

(1) Fjord Line hija operatriċi ġdida fis-suq u f’dan il-każ hija l-ilmentatur.

(2) Ara l-anness 1 tal-akkordju li sar fil-qorti, fejn il-ħinijiet ta’ tbaħħir ta’ Color Line huma indikati bil-blu u bl-aħdar.

(3) Dan jirreferi għall-ħinijiet ta’ tbaħħir indikati minn linji blu u ħodor fil-pjan ta’ tbaħħir fl-anness 1 tal-akkordju fil-qorti (il-ħinijiet ta’ tbaħħir attwalment operati minn Color Line).